李允蹈再詩言別次韵
作者：孫應時
朝代：宋

paragraphs: 仙人騎長鯨，醉與月相追。
落筆千萬篇，要與風雅期。
里耳習巴唱，未省白雪詞。
欲當莫邪鋒，斷毛真一吹。
文章游戲耳，功名須鼎彝。
推轂天下士，豈無鄭當時。
我愚敢望君，君胡首肯之。
酒酣激清嘯，八極隘指麾。
丈夫嘆歲晚，不恨一別離。
行行愛體素，江湖勞夢思。